PATVIRTINTA

Skuodo rajono savivaldybės tarybos

2022 m. ......... d. sprendimu Nr. T10- \T9-

**SKUODO RAJONO ALEKSANDRIJOS PAGRINDINĖS MOKYKLOS REORGANIZAVIMO PRIJUNGIMO BŪDU PRIE SKUODO BARTUVOS PROGIMNAZIJOS SĄLYGŲ APRAŠAS**

**I SKYRIUS**

**BENDROSIOS NUOSTATOS**

1. Skuodo rajono Aleksandrijos pagrindinės mokyklos (toliau – Aleksandrijos pagrindinė mokykla) reorganizavimo prijungimo būdu prie Skuodo Bartuvos progimnazijos sąlygų aprašas (toliau – Aprašas) nustato Aleksandrijos pagrindinės mokyklos reorganizavimo prijungiant prie Skuodo Bartuvos progimnazijos tvarką.

2. Šis Aprašas parengtas vadovaujantis Lietuvos Respublikos civilinio kodekso 2.95–2.97 straipsniais, 2.99 straipsnio 1 ir 2 dalimis ir 2.101 straipsniu, Lietuvos Respublikos vietos savivaldos įstatymo 16 straipsnio 2 dalies 21 punktu, Lietuvos Respublikos biudžetinių įstaigų įstatymo 14 straipsniu, Lietuvos Respublikos švietimo įstatymo 44 straipsnio 2 ir 4 dalimis, Lietuvos Respublikos Vyriausybės 2011 m. birželio 29 d. nutarimu Nr. 768 patvirtintomis Mokyklų, vykdančių formaliojo švietimo programas, tinklo kūrimo taisyklėmis.

**II SKYRIUS**

**REORGANIZAVIMO PAGRINDIMAS**

3. Reorganizavimas vykdomas vadovaujantis Skuodo rajono savivaldybės tarybos 2022 m. kovo 24 d. sprendimu [Nr. T9-](http://www.vilnius.lt/vaktai2011/Defaultlite.aspx?Id=3&DocId=30206365)39 „Dėl Skuodo rajono savivaldybės mokyklų tinklo pertvarkos 2022–2026 metų bendrojo plano patvirtinimo“ patvirtinto Skuodo rajono savivaldybės mokyklų tinklo pertvarkos 2022–2026 metų bendrojo plano 6 papunkčiu bei Skuodo rajono savivaldybės tarybos 2022 m. balandžio 28 d. sprendimu [Nr. T9-](http://www.vilnius.lt/vaktai2011/Defaultlite.aspx?Id=3&DocId=30206365)97 „Dėl sutikimo reorganizuoti Skuodo rajono Aleksandrijos pagrindinę mokyklą“.

4. Reorganizavimo tikslas – sudaryti sąlygas siekti aukštesnės ugdymo kokybės ir užtikrinti racionalų ugdymui skirtų lėšų panaudojimą, optimizuoti valdymą.

**III SKYRIUS**

**REORGANIZAVIME DALYVAUJANTYS JURIDINIAI ASMENYS**

5. Reorganizuojamas juridinis asmuo – Aleksandrijos pagrindinė mokykla:

5.1. buveinė – Liepų g. 9, Aleksandrijos k., LT-98333 Skuodo rajonas;

5.2. kodas – 190894298;

5.3. teisinė forma – biudžetinė įstaiga;

5.4. registras, kuriame kaupiami ir saugomi duomenys apie juridinį asmenį – Juridinių asmenų registras.

6. Reorganizavime dalyvaujantis juridinis asmuo – Skuodo Bartuvos progimnazija:

6.1. buveinė – Šatrijos g. 1, LT-98114 Skuodas;

6.2. kodas – 190892856;

6.3. teisinė forma – biudžetinė įstaiga;

6.4. registras, kuriame kaupiami ir saugomi duomenys apie juridinį asmenį – Juridinių asmenų registras.

**IV SKYRIUS**

**REORGANIZAVIMO BŪDAS**

7. Reorganizavimo būdas – prijungimas. Aleksandrijos pagrindinė mokykla reorganizuojama prijungiant prie Skuodo Bartuvos progimnazijos. Reorganizavimas vykdomas vadovaujantis Lietuvos Respublikos civilinio kodekso 2.97 straipsnio 3 dalimi.

8. Pasibaigiantis juridinis asmuo – biudžetinė įstaiga Aleksandrijos pagrindinė mokykla.

9. Po reorganizavimo veiklą tęsiantis juridinis asmuo – Skuodo Bartuvos progimnazija.

10. Po reorganizavimo Aleksandrijos pagrindinė mokykla tampa Skuodo Bartuvos progimnazijos struktūriniu padaliniu – Skuodo Bartuvos progimnazijos Aleksandrijos skyriumi, vykdančiu ikimokyklinio, priešmokyklinio, pradinio ugdymo programas.

11. Aleksandrijos pagrindinė mokykla baigia veiklą kaip juridinis asmuo nuo jos išregistravimo iš Juridinių asmenų registro dienos, bet ne vėliau kaip iki 2022 m. rugpjūčio 31 d.

12. Nuo Aleksandrijos pagrindinės mokyklos išregistravimo dienos visos teisės ir pareigos Lietuvos Respublikos įstatymų, Lietuvos Respublikos Vyriausybės nutarimų ir kitų teisės aktų nustatyta tvarka pereina Skuodo Bartuvos progimnazijai, kurios savininkas yra Skuodo rajono savivaldybė, savininko teises ir pareigas įgyvendinanti institucija – Skuodo rajono savivaldybės taryba.

**V SKYRIUS**

**JURIDINIŲ ASMENŲ TEISĖS IR PAREIGOS REORGANIZAVIMO LAIKOTARPIU** 

13. Reorganizavimo pradžia – reorganizavimo sąlygų viešo paskelbimo diena.

14. Reorganizavimo pabaiga – 2022 m. rugpjūčio 31 d.

15. Reorganizuojant įstaigas, užtikrinamas jų veiklos tęstinumas, įsipareigojimų vykdymas, darbo santykių tęstinumas.

16. Reorganizavimas vykdomas, prievolės baigiamos vykdyti iš Aleksandrijos pagrindinės mokyklos ir Skuodo Bartuvos progimnazijos patvirtintų biudžetinių asignavimų.

17. Reorganizuojamos įstaigos ir reorganizavime dalyvaujančios įstaigos vadovai:

17.1. pasirašo reorganizavimo sąlygų aprašą;

17.2. apie Aprašo parengimą paskelbti Aleksandrijos pagrindinės mokyklos ir Skuodo Bartuvos progimnazijos interneto svetainėse;

17.3. ne vėliau kaip pirmą reorganizavimo sąlygų viešo paskelbimo dieną Juridinių asmenų registrui pateikia dokumentus, reikalingus reorganizuojamų įstaigų teisiniam statusui įregistruoti (prašymą įregistruoti juridinio asmens teisinį statusą, reorganizavimo sąlygas, dokumentą, patvirtinantį už įregistravimą sumokėtą atlygį).

18. Aleksandrijos pagrindinės mokyklos direktorius:

18.1. per 3 dienas nuo juridinio asmens teisinio statuso įregistravimo, Valstybinio socialinio draudimo fondo valdybos Skuodo skyriui pateikia 6-SD formos pranešimą;

18.2. praneša raštu visiems Aleksandrijos pagrindinės mokyklos kreditoriams apie reorganizavimo sąlygų aprašo parengimą per 5 d. nuo jų paskelbimo;

18.3. Skuodo rajono savivaldybės tarybai priėmus sprendimą reorganizuoti Aleksandrijos pagrindinę mokyklą ir patvirtinus reorganizavimo sąlygų aprašą:

18.3.1. per 3 dienas nuo sprendimo priėmimo dienos pateikia Juridinių asmenų registrui sprendimo originalą;

18.3.2. ne vėliau kaip per mėnesį nuo sprendimo priėmimo dienos raštu pranešti kiekvienam mokiniui apie Aleksandrijos pagrindinės mokyklos reorganizavimą;

18.3.3. įspėja darbuotojus apie darbo sąlygų pasikeitimą ar galimą atleidimą iš darbo teisės aktų nustatyta tvarka;

18.3.4. pateikia Valstybinio socialinio draudimo fondo valdybos Skuodo skyriui 2-SD pranešimą apie apdraustųjų valstybinio socialinio draudimo pabaigą, nurodydamas apdraustuosius, kurių socialinis draudimas Aleksandrijos pagrindinėje mokykloje nutraukiamas ir bus tęsiamas Skuodo Bartuvos progimnazijoje;

18.4. nutraukia sutartis su paslaugų teikėjais (išskyrus vandens, elektros tiekimo ir atsiskaito iki 2022 m. rugpjūčio 15 d. Susidariusias mokėtinas sumas nuo 2022 m. liepos 31 d. iki rugpjūčio 31 d. laikotarpį perduoda Skuodo Bartuvos progimnazijai;

18.5. iki 2022 m. rugpjūčio 10 d. atlieka turto inventorizaciją 2022 m. liepos 31 d. duomenimis;

18.6. pasirašius turto ir dokumentų perdavimo–priėmimo aktus, bet ne vėliau kaip iki 2022 m. rugpjūčio 31 d., teisės aktų nustatyta tvarka sunaikina mokyklos antspaudą su Lietuvos Valstybės herbu ir išregistruoja Aleksandrijos pagrindinę mokyklą iš Juridinių asmenų registro.

19. Skuodo Bartuvos progimnazijos direktorius:

19.1. nuo 2022 m. rugpjūčio 31 d. Valstybinio socialinio draudimo fondo valdybos Skuodo skyriui per 3 darbo dienas pateikia 1-SD formos pranešimą, nurodydamas apdraustuosius, kurių socialinis draudimas tęsiamas Skuodo Bartuvos progimnazijoje;

19.2. iki 2022 m. rugpjūčio 31 d.:

19.2.1. įregistruoja patvirtintus nuostatus Juridinių asmenų registre;

19.2.2. patvirtina Skuodo Bartuvos progimnazijos darbuotojų pareigybių sąrašą, neviršijant Savivaldybės tarybos nustatyto didžiausio leistino pareigybių skaičiaus ir pareigybių aprašymus;

19.2.3. įformina sutarčių pakeitimus su darbuotojais, sutikusiais tęsti darbo santykius Skuodo Bartuvos progimnazijos Aleksandrijos skyriuje.

20. Atsižvelgiant į Skuodo Bartuvos progimnazijos nuo 2022 m. rugsėjo 1 d. perimtas Aleksandrijos pagrindinės mokyklos teises ir pareigas, darbuotojų ir mokinių skaičių, teisės aktų nustatyta tvarka tikslinama Skuodo Bartuvos progimnazijos 2022 metų biudžeto sąmata (atsakingas vykdytojas – Skuodo rajono savivaldybės administracijos Biudžeto valdymo skyrius).

**VI SKYRIUS**

**REORGANIZUOJAMO JURIDINIO ASMENS TURTAS**

21. Aleksandrijos pagrindinės mokyklos turto vertė 2022 m. sausio 1 d. pagal finansinės atskaitomybės dokumentus – 446 772,22 Eur, iš jų:

21.1. ilgalaikio turto balansinė vertė – 431 776,72 Eur;

21.2. trumpalaikis materialusis turtas – 443,16 Eur;

21.3. lėšos – 344,62 Eur;

21.4. ilgalaikis turtas pagal panaudą – 0 Eur;

21.5. trumpalaikis turtas pagal panaudą – 0 Eur;

21.6. saugoti priimtas turtas – 2 098,14 Eur;

21.7. biudžeto lėšų debitinis įsiskolinimas – 97,23 Eur;

21.8. biudžeto lėšų kreditinis įsiskolinimas – 964,93 Eur.

22. Skuodo Bartuvos progimnazijai iki 2022 m. rugpjūčio 31 d. teisės aktų nustatyta tvarka perduodamas Aleksandrijos pagrindinės mokyklos:

22.1. nekilnojamas turtas Skuodo rajono savivaldybės tarybos sprendimu valdyti, naudoti ir disponuoti juo patikėjimo teise (atsakingas vykdytojas – Skuodo rajono savivaldybės administracijos Statybos, investicijų ir turto valdymo skyrius);

22.2. finansinis, ilgalaikis materialusis ir nematerialusis turtas, išskyrus nekilnojamąjį turtą, atsargos ir trumpalaikis materialusis turtas, teisės ir prievolės;

22.3. vadovaujantis 2022 metų dokumentacijos planu perduodami archyviniai dokumentai: ilgo saugojimo ugdymo proceso organizavimo bylų apyrašas Nr. 3, darbuotojų, liekančių dirbti Skuodo Bartuvos progimnazijos Aleksandrijos skyriuje, asmens bylos, kiti veiklos dokumentai, kurių saugojimo terminai nepasibaigę: teisinio reguliavimo ir veiklos organizavimo, dokumentų valdymo ir naudojimo, personalo valdymo, saugos ir sveikatos darbe, gaisrinės ir civilinės saugos ir ugdymo proceso organizavimo dokumentai;

22.4. ilgo saugojimo personalo bylų apyrašus Nr. 2, atleistų darbuotojų asmens bylas ir asmens sąskaitų korteles Aleksandrijos pagrindinė mokykla perduoda Savivaldybės administracijos archyvui.

23. Dokumentų ir turto perdavimas įforminamas perdavimo–priėmimo aktais.

**VII SKYRIUS**

**BAIGIAMOSIOS NUOSTATOS**

24. Aleksandrijos pagrindinė mokykla baigia veiklą kaip juridinis asmuo nuo jo išregistravimo iš Juridinių asmenų registro dienos.

25. Po reorganizavimo veiksiančios Skuodo Bartuvos progimnazijos pakeistus nuostatus tvirtina Skuodo rajono savivaldybės taryba.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Skuodo Bartuvos progimnazijos ir Virginijus Jokšas

Skuodo rajono Aleksandrijos pagrindinės

mokyklos direktorius